KLASA: 061-01/20-01/

URBROJ: 2176/04-01-20-1

Novska, \_\_\_. studenoga 2020.

 NACRT

Na temelju članka 12. stavak 1. Zakona o ustanovama („Narodne novine“ broj 76/93, 29/97, 47/99, i 35/08 i 127/19), članka 31. stavak 2. Zakona o vatrogastvu („Narodne novine“ broj 125/19) i članka 36. Statuta Grada Novske („Službeni vjesnik “ broj 24/09, 47/10, 29/11, 3/13, 8/13, 39/14, 4/18, 15/18- ispravak i 8/20), Odluke o usvajanju Procjene ugroženosti od požara Grada Novske („Službeni vjesnik“ broj 30/18) i Odluke o usvajanju Plana zaštite od požara Grada Novske (Služben vjesnik broj 30/18 i 61/20), Gradsko vijeće Grada Novske na 33. sjednici održanoj dana \_\_\_\_. studenoga 2020. godine donosi

**ODLUKU**

**o izmjenama i dopunama Odluke o osnivanju Javne vatrogasne postrojbe Grada Novske**

**Članak 1.**

U Odluci o osnivanju Javne vatrogasne postrojbe Grada Novske („Službeni vjesnik“ broj 42/18 i 54/18), (u daljnjem tekstu: „Odluka“), mijenja se članak 5. i glasi:

“Vatrogasna postrojba obavlja vatrogasnu djelatnost kao javnu službu, a pri tome ima javne ovlasti sukladno zakonu o vatrogastvu. “

**Članak 2.**

Mijenja se članak 6. Odluke i glasi:

**„**Djelatnosti Vatrogasne postrojbe su:

* sudjelovanje u provedbi preventivnih mjera zaštite od požara i tehnoloških eksplozija,
* gašenje požara i spašavanje ljudi i imovine ugroženih požarom i tehnološkom eksplozijom,
* pružanje tehničke pomoći u nezgodama i opasnim situacijama, te obavljanje i drugih poslova u nesrećama, ekološkim i inim nesrećama, a provodi se na kopnu, moru, jezerima i rijekama
* druge vatrogasne djelatnosti u skladu sa zakonom o vatrogastvu,
* pružanje usluga vatrogasnog i protupožarnog osiguranja i tehničke zaštite,
* pružanje usluga osiguranja vatrogasnim vozilima i vatrogascima,
* pružanje usluga vučne službe,
* pružanje usluge periodičnog pregleda, servisiranja i ispitivanja vatrogasne opreme i druge opreme iz vatrogasne djelatnosti (vatrogasni aparati, dišni aparati, motorne štrcaljke, vatrogasne pumpe i dr. oprema),
* pružanje usluge prijevoza vode,
* pružanje usluge prijevoza teretnim i kombi vozilima,
* pružanje usluge podizanja i spuštanja tereta i radnika hidrauličkim ljestvama,
* pružanje usluge ispumpavanja vode,
* pružanje usluge  24-satnog  nadzora nad vatrodojavnim sustavom,
* pružanje usluge punjenja boca izolacijskih aparata komprimiranim zrakom,
* pružanje usluga pranja, sušenja i talkiranja vatrogasnih cijevi,
* pružanje usluga strojnog pranja, sušenja i impregniranja odjeće,
* pružanje usluga strojnog pranja i sušenja maski te plućnih automata za zaštitu dišnih organa,
* pružanje usluge pranja staklenih površina na objektima,
* pružanje usluga polijevanja i ispiranja cesta i šahta te polijevanja zemljišta,
* pružanje usluga mjerenja koncentracije štetnih i zapaljivih plinova te drugih štetnih emisija s mjerno-detekcijskom opremom,
* osposobljavanje i usavršavanje vatrogasnih kadrova i organizacija pokaznih vježbi,
* davanje u najam poslovnog prostora (najam poligona za vježbanje spašavanja iz dubina i visina, najam sale i soba za noćenje),
* davanje u najam profesionalnih vatrogasaca, vatrogasne opreme, edukacijske opreme i vozila,
* veleprodaja i maloprodaja vatrogasne i druge opreme iz vatrogasne djelatnosti.

Djelatnosti iz stavka 1. ovog članka koje se ne smatraju vatrogasnim djelatnostima Vatrogasna postrojba može obavljati sukladno odredbama posebnih zakonskih propisa, ako se time ne umanjuje intervencijska spremnost Vatrogasne postrojbe.

Pored djelatnosti iz stavka 1. ovog članka koje su upisane u sudski registar, Vatrogasna postrojba može obavljati i druge djelatnosti koje služe obavljanju djelatnosti upisanih u sudski registar, ako se one u manjem opsegu ili uobičajeno obavljaju uz upisanu djelatnost, ako se time ne umanjuje intervencijska spremnost Vatrogasne postrojbe.

**Članak 3.**

Članak 7. se briše.

**Članak 4.**

Mijenja se članak 8. Odluke i glasi:

„Vatrogasnom postrojbom upravlja Vatrogasno vijeće od 3 člana, svi s jednakim pravom glasa, u sljedećem sastavu:

* predstavnik vatrogasne zajednice županije,
* predstavnik radnika i
* predstavnik osnivača.

Predstavnika vatrogasne zajednice županije imenuje vatrogasna zajednica županije, predstavnika osnivača imenuje gradonačelnik, a predstavnika radnika biraju svi radnici Vatrogasne postrojbe.“

**Članak 5.**

Mijenja se članak 9. Odluke i glasi:

„Članovi Vatrogasnog vijeća biraju između sebe predsjednika i zamjenika predsjednika na konstituirajućoj sjednici.

Konstituirajuću sjednicu saziva zapovjednik.

Mandat članova upravnog vijeća traje pet godina.

Način rada i odlučivanja vatrogasnog vijeća utvrđuje se Statutom.

Članovi vatrogasnih vijeća nemaju pravo na naknadu.“

**Članak 6.**

U članku 10. mijenja se ili dodaje:

* + - U podstavku 6. riječ „ravnatelja“ zamjenjuje se riječju „zapovjednika“, a iza riječi „uz“ dodaje se riječ „prethodnu“.
		- Mijenja se podstavak 7. i glasi: „ na prijedlog zapovjednika donosi i druge opće akte, temeljem posebnih zakonskih propisa, ako zakonom ili statutom ustanove nije propisano da ih donosi zapovjednik ili stručno vijeće.
		- U podstavku 8., iza riječi „izbor“, riječi „ravnatelja/zapovjednika i zamjenika ravnatelja/zapovjednika“ zamjenjuju se riječju „zapovjednika“.
		- U podstavku 9., iza riječi „zakonom“ dodaju se riječi „o vatrogastvu“.

**Članak 7.**

Članak 11. mijenja se i glasi:

„Zapovjednik rukovodi Vatrogasnom postrojbom.

Zapovjednik obavlja sljedeće poslove:

* predstavlja i zastupa Vatrogasne postrojbu,
* organizira i vodi rad i poslovanje Vatrogasne postrojbe,
* poduzima sve pravne radnje u ime i za račun Vatrogasne postrojbe,
* zastupa ustanovu u svim postupcima pred sudovima, upravnim i drugim državnim tijelima te pravnim osobama s javnim ovlastima,
* imenuje zamjenika zapovjednika i pomoćnike zapovjednika,
* obavlja i druge poslove određene zakonskim propisima.

Zapovjednik je odgovoran za zakonitost, operativnost i stručnost rada Vatrogasne postrojbe.

Zapovjednik Vatrogasne postrojbe ima zamjenika koji ga mijenja u slučaju njegove odsutnosti i koji ujedno obavlja poslove jednog od vatrogasaca voditelja vatrogasnog odjeljenja – smjene.

**Članak 8.**

Članak 12. mijenja se i glasi:

„Zapovjednika Vatrogasne postrojbe, uz prethodnu suglasnost županijskog vatrogasnog zapovjednika, imenuje i razrješava gradonačelnik na mandat od 5 (pet) godina, na temelju javnog natječaja.

Zamjenika i pomoćnike zapovjednika Vatrogasne postrojbe imenuje i razrješava zapovjednik.“

**Članak 9.**

Članak 13. mijenja se i glasi:

„Za zapovjednika i zamjenika zapovjednika vatrogasne postrojbe može se imenovati osoba koja ispunjava uvjete utvrđene zakonom o vatrogastvu i to:

* mora imati završen preddiplomski i diplomski sveučilišni studij ili integrirani preddiplomski i diplomski sveučilišni studij ili preddiplomski stručni studij u trajanju od tri godine te najmanje pet godina iskustva na poslovima vatrogasca s posebnim ovlastima i odgovornostima.
* Iznimno, ako vatrogasna postrojba ima manje, odnosno jednako 42 zaposlena profesionalna vatrogasca, mora imati najmanje kratki stručni studij ili preddiplomski stručni studij u trajanju od tri godine te najmanje 5 godina radnog iskustva na poslovima vatrogasca s posebnim ovlastima i odgovornostima.“

**Članak 10.**

U članku 15., stavku 1, iza riječi „sukladno“ dodaju se riječi „zakonom o vatrogastvu”, a ostatak rečenice se briše.

**Članak 11.**

Članak 16. mijenja se i glasi:

“Sredstva koja Vatrogasna postrojba ostvari vlastitom djelatnošću mogu se koristiti samo za provedbu vatrogasne djelatnosti i aktivnosti.

Odluku o načinu korištenja sredstava iz prethodnoga stavka donosi Vatrogasno vijeće.”

**Članak 12.**

U cijelom tekstu Odluke riječ „ravnatelj“ zamjenjuje se riječju „zapovjednik“ u odgovarajućim padežima.

**Članak 13.**

Vatrogasna postrojba donijet će novi Statut Vatrogasne postrojbe u skladu sa zakonom o vatrogastvu i ovom Odlukom.

**Članak 14.**

Ova Odluka stupa na snagu osmog dana od dana objave u „Službenom vjesniku“ Grada Novske.

SISAČKO - MOSLAVAČKA ŽUPANIJA

GRAD NOVSKA

GRADSKO VIJEĆE

 Predsjednik

 Ivica Vulić

**OBRAZLOŽENJE**

**Odluke o izmjenama i dopunama Odluke o osnivanju Javne vatrogasne postrojbe Grada Novske**

1. **PRAVNI TEMELJ**

U članku 12. stavak 1. Zakona o ustanovama (NN 76/93, 29/97, 47/99, 35/08 i 127/19) – (u daljnjem tekstu: Zakon) određeno je da se ustanova osniva aktom osnivača, a u stavku 3. istoga članka određeno je da jedinica lokalne i područne (regionalne) samouprave osniva ustanovu odlukom svog predstavničkog tijela.

Člankom 31. stavak 2. Zakona o vatrogastvu („Narodne novine“ broj 125/19) propisano je da predstavničko tijelo jedinice lokalne samouprave osniva javnu vatrogasnu postrojbu sukladno svojim planovima zaštite od požara, kao javnu ustanovu jedinice lokalne samouprave.

1. **OBRAZLOŽENJE**

Gradsko vijeće Grada Novske na 12. sjednici održanoj dana 21. kolovoza donijelo Odluku o osnivanju Javne vatrogasne postrojbe Grada Novske (u daljnjem tekstu: Odluka) koja je objavljena u „Službenom vjesniku“ Grada Novske broj 42/18 od 21. kolovoza 2018. godine, a na 14. sjednici održanoj 23. listopada 2018. godine ista je izmijenjena u skladu s traženjem Sektora za vatrogastvo, Državne uprave za zaštitu i spašavanja te objavljena u „Službenom vjesniku“ Grada Novske broj 54/18.)

Ova Odluka o izjenama i dopunama Odluke o osnivanju Javne vatrogasne postrojbe Grada Novska vrši se radi obveze usklađivanja iste sa novim Zakonom o vatrogastvu („Narodne novine“ broj 125/19) kojim je utvrđeno da sve jedinice lokalnih samouprava moraju uskladiti osnivačke i druge akte do kraja 2020. godine, a vrši se i dopuna djelatnosti

Zakonske i druge promjene koje se usklađuju u ovoj Odluci su sljedeće:

* Umjesto Upravnog vijeća, javnim vatrogasnim postrojbama upravljati će Vatrogasno vijeće, mandat članovima Vatrogasnog vijeća trajat će 5 godina umjesto dosadašnjih četiri, a zakon je utvrdio i strukturu članova vijeća od 3 člana od kojih će biti biran po jedan predstavnik osnivača, županijske vatrogasne zajednice i zaposlenika.
* Umjesto dosadašnjih ravnatelja, vatrogasnom postrojbom će rukovoditi zapovjednici čiji će mandat trajati 5 godina, umjesto dosadašnje četiri godine.
* izvršeno je usklađivanje vatrogasnih djelatnosti sa Zakonom o vatrogastvu, a iste su dopunjene i gospodarskim djelatnostima koje nisu vatrogasne djelatnosti kojima će se Javna vatrogasna postrojba baviti, u mjeri u kojoj to neće umanjiti njihovu spremnost za obavljanje vatrogasnih djelatnosti radi kojih su i osnovani.
* zamjenika i pomoćnike zapovjednika više neće imenovati gradonačelnik, već zapovjenik.
* izvršeno je usklađivanje vatrogasnih djelatnosti sa Zakonom o vatrogastvu, a iste su dopunjene i gospodarskim djelatnostima koje nisu vatrogasne djelatnosti kojima će se Javna vatrogasna postrojba baviti, u mjeri u kojoj to neće umanjiti njihovu spremnost za obavljanje vatrogasnih djelatnosti radi kojih su i osnovani.

Upravni odjel za društvene djelatnsoti, pravne poslove i javnu nabavu

 Pročelnica

 Sonja Marohnić Horvat, dipl.iur.